## Odluka Ustavnog suda Republike Hrvatske broj U-III-457/1995 od 18

### NN 24/1997 (28.2.1997.), Odluka Ustavnog suda Republike Hrvatske broj U-III-457/1995 od 18

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Milan Vuković i Mladen Žuvela, odlučujući o ustavnoj tužbi
M. P. iz B., na sjednici održanoj dana 18. veljače 1997. godine, donio
je

## **ODLUKU**

1. Ustavna tužba se odbija.

2. Ova će se odluka objaviti u "Narodnim novinama".

Obrazloženje

Dopuštenom i pravodobno podnesenom ustavnom tužbom njen podnositelj
tvrdi da su mu, presudom Upravnog suda Republike Hrvatske od 9. lipnja
1994. godine, broj: Us-12587/1993, povrijeđena prava zajamčena odredbama
članaka 3., 5. stavak 2., 14. stavak 2., 31., 48. stavak 1., 50. stavak
1., 51. stavak 2. i 115. stavak 3. Ustava Republike Hrvatske. Povrede da
su nastale time što navedeni sud nije primijenio, sukladno odredbama članka
31. stavak 1. Ustava Republike Hrvatske, blaži zakon, tj. Zakon o izmjeni
Zakona o porezu na promet proizvoda i usluga ("Narodne novine",
br. 28/94), a koji Zakon predviđa fakultativno izricanje zaštitne mjere
oduzimanja motornog vozila kojim je izvršen prekršaj i to samo za djela
učinjena u povratu, a u prekršajnom postupku, koji je vođen protiv njega
zbog prekršaja iz Zakona o porezu na promet proizvoda i usluga ("Narodne
novine", br. 73/91, 18/92, 25/93, 35/93, 53/93, 63/93, 73/93, 81/93,
89/93 i 90/93), a temeljem čije odredbe iz članka 64. stavak 2. mu je bila,
uz kaznu, izrečena i obvezna zaštitna mjera oduzimanja motornog vozila.

Ustavna tužba nije osnovana.

U provedenom postupku utvrđeno je da je prekršajni postupak protiv podnositelja
ustavne tužbe vođen po odredbama Zakona o prekršajima ("Narodne novine",
br. 2/73, 5/73, 9/80, 25/84, 52/87, 43/89, 41/90 i 91/92), dovršen rješenjem
Ministarstva financija - Uprave prihoda, od 7. srpnja 1993. godine, broj:
UP-II-410-23/93-02/94, ur. broj. 513-07-05-93-2, kojim je odbijena njegova
žalba protiv rješenja Gradskog sekretarijata za financije grada Zagreba
od 29. ožujka 1993. godine, broj: UP-I-410-23/93-10/518, ur. broj: 251-03-18-93-3,
kojim mu je, uz kaznu, izrečena zaštitna mjera oduzimanja motornog vozila
kojim je on izvršio prekršaj koristeći kao pogonsko sredstvo automobila
lož ulje.

Primjena blažeg zakona, od onog temeljem kojeg je podnositelju ustavne
tužbe izrečena zaštitna mjera, a koje se ublažavanje sastoji u fakultativnosti
izricanja iste zaštitne mjere i to za prekršaj učinjen u povratu, bila
je moguća samo nakon stupanja na snagu Zakona o izmjeni Zakona o porezu
na promet proizvoda i usluga ("Narodne novine", br. 28/94), 8.
travnja 1994. - dakle ne i nakon dovršetka prekršajnog postupka, koji je
dovršen prije stupanja na snagu tog zakona.

Upravni sud Republike Hrvatske nije podnositelju ustavne tužbe svojom
odlukom povrijedio po njemu navedena ustavna prava, budući da se u postupku
pred tim sudom primjenjuje Zakon o upravnim sporovima ("Narodne novine",
br. 9/92 i 77/92), koji nema odredbi o primjeni blažeg zakona. Upravni
sud Republike Hrvatske provodi sudsku kontrolu zakonitosti pojedinačnih
akata upravnih vlasti, a to se može provoditi samo u odnosu na dovršene
postupke i to prema odredbama zakona koji su vrijedili u vrijeme vođenja
postupka. Nije stoga spomenuti sud mogao primjenom Zakona o prekršajima
odlučivati po blažem zakonu glede zaštitne mjere čije je izricanje, za
vrijeme prekršajnog postupka, po tada važećem zakonu bilo obvezatno.

Zbog izloženog, temeljem odredbi članka 61. Poslovnika Ustavnog suda
Republike Hrvatske ("Narodne novine", br. 29/94), odlučeno je
kao u izreci, a slijedom toga nije bilo uvjeta za odlučivanje o predloženoj
privremenoj obustavi izvršenja rješenja o prekršaju.

Dio odluke o objavi zasniva se na odredbama članka 20. stavka 1. Ustavnog
zakona o Ustavnom sudu Republike Hrvatske ("Narodne novine",
br. 13/91).

Broj: U-III-457/1995.
Zagreb, 18. veljače 1997.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 24/1997-322